არხოტი (თეთრიწყაროს მუნიციპალიტეტი)
არხოტი — სოფელი აღმოსავლეთ საქართველოში, თეთრიწყაროს მუნიციპალიტეტში, შეხვეტილის თემში. მდებარეობს თრიალეთის ქედის სამხრეთ კალთაზე, მდინარე ალგეთის ნაპირზე, ზღვის დონიდან 1230 მ სიმაღლეზე. ქალაქ თეთრიწყაროდან დაშორებულია 59 კილომეტრით. სოფელში პატარა ბორცვზე დგას ღვთისმშობლის ძველი ეკლესია, რომელიც XVIII–XIX საუკუნეებშია გადაკეთებული. ეკლესიის ირგვლივ დიდი სასაფლაოა. შუა სოფელში დგას სტელა, რომელზეც რელიეფურადაა გამოსახული ხელი და ორი ჯვარი. წარწერის მიხედვით იგი XIII საუკუნეს მიეკუთვნება. სოფლის მახლობლად, სამხრეთით 2 კმ-ზე, მთის ფერდობზე, ხშირ ტყეში დგას თლილი ქვით შემოსილი შუა საუკუნეთა დარბაზული ეკლესია, რომლის კედლებზე რამდენიმე მნიშვნელოვანი რელიეფური კომპოზიციაა. ინტერიერში შემონახულია ბრწყინვალედ მოჩუქურთმებული XIII საუკუნის კანკელი.